Erään viinialan nimityksen tuote-eritelmän vakiomuutoksen hyväksymistä koskevan tiedonannon julkaiseminen (komission delegoidun asetuksen (EU) 2019/33 17 artiklan 2 ja 3 kohta)

(2020/C 432/09)

Tämä tiedonanto julkaistaan komission delegoidun asetuksen (EU) 2019/33 (1) 17 artiklan 5 kohdan mukaisesti.

YHTENÄISEN ASIAKIRJAN VAKIOMUUTOSTA KOSKEVA TIEDONANTO

”ROSÉ DES RICEYS”

PDO-FR-A1363-AM02

Tiedonannon päivämäärä: 1.10.2020

HYVÄKSYTYN MUUTOKSEN KUVAUS JA PERUSTELUT

1. Maantieteellinen alue

Eritelmän maantieteellistä aluetta koskevan I luvun IV kohdan 1 alakohtaan on lisätty viittaus vuoden 2019 viralliseen geokoodiin.

Eritelmään lisätään myös päivämäärä, jona Institut national de l’origine et de la qualité (INAO) -laitoksen toimivaltainen kansallinen komitea hyväksyi nimityksen maantieteellisen alueen.

Näillä muutoksilla ei muuteta maantieteellisen alueen rajoja.

Uudella sanamuodolla voidaan varmistaa, että maantieteellisen alueen kunnat ovat edelleen tarkasti yksilöityinä eritelmässä.

Yhtenäisen asiakirjan rajattua maantieteellistä aluetta koskeva kohta on saatettu ajan tasalle.

2. Muut viljelykäytännöt

Lisätään VI kohdan 2 alakohdan c alakohtaan sääntö seuraavasti: ”Ennaltaehkäisevien kasvinsuojeluaineiden käyttö riviväleissä on kielletty”.

Tavoitteena on rajoittaa tuotantopanosten käyttöä, vähentää vesivarojen pilaantumista ja kannustaa toimijoita monipuolistamaan menetelmiään ja asettamaan etusijalle tekniikat, jotka perustuvat nurmetukseen tai rikkakasvien mekaaniseen torjuntaan.

Tämä muutos ei vaikuta yhtenäiseen asiakirjaan.

Tuote-eritelmän edellisen version c alakohtaan kirjattu sääntö säilytetään uudessa versiossa, jossa se kirjataan d alakohdaksi.

3. Siirtymätoimenpiteet

Poistetaan XI kohdasta siirtymätoimenpide, koska sen soveltamisaika on päättynyt.

Tämä muutos ei vaikuta yhtenäiseen asiakirjaan.

4. Tärkeimmät tarkastettavat seikat ja arviointimenetelmät

Tuote-eritelmän III luvun I kohdassa olevaa taulukkoa tärkeimmistä tarkastettavista seikoista ja niitä vastaavista arviointimenetelmistä päivitetään. Taulukkoon lisätään tarkastettavia seikkoja ja tiettyjä arviointimenetelmiä täsmennetään.

Tämä muutos ei vaikuta yhtenäiseen asiakirjaan.

5. Merkintöihin liittyvät täydentävät säännökset – täydentävät nimitykset

Yhtenäistä asiakirjaa on täydennetty kohdassa ”Merkintöihin liittyvät täydentävät säännökset – Täydentävät nimitykset”.

Merkintöjä koskevan erityissäännöksen aiemmassa sanamuodossa viitattiin eritelmään (josta asiaa koskevat säännökset ovat löydettävissä).

Kyseinen säännös on korvattu eritelmään sisältyvillä säännöksillä. Ne ovat samat kuin eritelmän aiemmassa versiossa.

YHTENÄINEN ASIAKIRJA

1. Tuotteen nimi

Rosé des Riceys

2. Maantieteellisen merkinnän tyyppi

SAN – suojattu alkuperänimitys

3. Rypäletuotteiden luokat

1. Viini

4. Viinin/viinien kuvaus

Analyyttiset ominaisuudet

Viinit ovat kuohumattomia roseeviinejä.

Näiden viinien luonnollinen alkoholipitoisuus on vähintään 10 tilavuusprosenttia.

Rikastamisen jälkeen viinien kokonaisalkoholipitoisuus on enintään 13 tilavuusprosenttia.

Käymiskykyisten sokereiden (glukoosi + fruktoosi) pitoisuus viineissä on enintään 3 grammaa litrassa.

Viinin heleä, syvä väri vaihtelee vaaleasta lohenpunaisesta värimataran (garance) punaiseen. Viinissä on kevyt ja hienostunut, pitkään viipyvä maku. Nuoressa viinissä voi aistia punaisten marjojen aromin. Usean vuoden säilytyksen jälkeen siihen kehittyy monisyinen bukee, jota luonnehditaan vuosikerrasta riippuen usein kuivien hedelmien ja mausteiden ja joskus säilöttyjen hedelmien aromeilla. Tälle viinille on yleisesti ominaista hienostuneisuus, tasapainoinen maku ja harmonia.

Yleisiä lakisääteisiä vaatimuksia sovelletaan kokonaisalkoholin enimmäis- ja vähimmäispitoisuuden, kokonaishappojen vähimmäispitoisuuden, haihtuvien happojen enimmäispitoisuuden ja kokonaisrikkidioksidin enimmäispitoisuuden osalta.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) Vähimmäishappopitoisuus milliekvivalentteina litrassa Haihtuvien happojen pitoisuus enintään (milliekvivalenttia/litra) Kokonaisrikkidioksidipitoisuus enintään (mg/litra)

5. Viininvalmistusmenetelmät

a. Erityiset viininvalmistusmenetelmät

Viininvalmistusmenetelmät

Valmistuksessa sovellettava rajoitus

Viininvalmistukseen tarkoitettujen hiilten käyttö yksinään tai valmisteissa olevina sekoituksina on kielletty.

Puunpalasten käyttö on kielletty.

Rikastamisen aikana käymässä olevan rypälemehun määrä saa kasvaa enintään 1,2 prosenttia alkoholipitoisuuden 1 tilavuusprosentin nousua kohti.

Edellä esitettyjen säännösten lisäksi viininvalmistusmenetelmien on oltava unionin tasolla sekä Ranskan maatalous- ja merikalastuslaissa (Code rural et de la pêche maritime) asetettujen velvoitteiden mukaisia.

Istutustiheys

Viljelykäytäntö

Yleiset säännökset

Viiniköynnökset istutetaan siten, että rivien väli on enintään 1,5 metriä.

Samalla rivillä olevien köynnösten väli on 0,9–1,5 metriä.

Rivien välisten etäisyyksien ja samalla rivillä olevien köynnösten välisten etäisyyksien summa saa olla enintään 2,5 metriä.

Erityiset säännökset

Soveltuvien koneiden kulkemisen mahdollistamiseksi sellaisilla lohkoilla, joiden

— rinteen kaltevuus on yli 35 prosenttia tai

— rinteen kaltevuus on yli 25 prosenttia ja sivuttaiskaltevuus yli 10 prosenttia,

saa olla enintään joka kuudennella rivillä 1,5–3 metriä leveä käytävä. Siinä tapauksessa muiden rivien välisten etäisyyksien ja samalla rivillä olevien köynnösten välisten etäisyyksien summa saa olla enintään 2,3 metriä.

Leikkaussäännöt

Viljelykäytäntö

Köynnökset eivät saa olla limittäin eivätkä hedelmäoksat saa olla päällekkäin.

Mukaanluettavia silmuja saa olla enintään 18 neliömetriä kohti.

Leikkaus on suoritettava viimeistään ennen fenologisen kypsyysasteen F (12 Lorentz-asteikolla) saavuttamista eli neljän auenneen lehden jälkeen.

Viiniköynnösten leikkaamisessa käytetään seuraavia tekniikoita:

— Cordon de Royat -leikkaus

— yksinkertainen Guyot, kaksinkertainen Guyot tai epäsymmetrinen Guyot

b. Enimmäistuotokset

15 500 kg rypäleitä hehtaaria kohden

6. Rajattu maantieteellinen alue

Kaikkien tuotantovaiheiden on tapahduttava maantieteellisellä alueella, jonka Institut national de l’origine et de la qualité (INAO) -laitos on hyväksynyt 12. helmikuuta 1969 pidetyssä toimivaltaisen kansallisen komitean istunnossa.

Siitä päivästä alkaen, kun toimivaltainen kansallinen komitea hyväksyi tämän tuote-eritelmän, maantieteellinen alue muodostuu seuraavien kuntien alueesta vuoden 2019 virallisen geokoodin perusteella:

a) Viinirypäleet on korjattava ja viiniytettävä sekä viini valmistettava ja kypsytettävä Auben departementissa sijaitsevan seuraavan kunnan alueella: Les Riceys.

b) Viiniyttäminen sekä viinin valmistus ja kypsytys voidaan suorittaa myös seuraavien Auben departementissa sijaitsevien kuntien alueella: Avirey-Lingey, Bagneux-la-Fosse, Balnot-sur-Laignes, Bragelogne-Beauvoir, Gyé-sur-Seine, Mussy-sur-Seine, Neuville-sur-Seine.

7. Pääasiallinen rypälelajike (pääasialliset rypälelajikkeet)

Pinot noir N

8. Yhteyden/yhteyksien kuvaus

Yhteys maantieteelliseen alueeseen

Maantieteellistä aluetta koskevat tiedot

Kuvaus yhteyden kannalta merkityksellisistä luontoon liittyvistä tekijöistä

Maantieteellinen alue kattaa kahdeksan kuntaa Auben departementin eteläosissa. Les Riceys kuuluu maisemaltaan Côte de Barin geologiseen alueeseen. Geologisen alustan muodostaa pääasiassa myöhäisjurakauden Kimmeridge-vaiheen kerrostuma, jota halkovat alueen keskiosissa syvä Laignen laakso ja lukuisat sivulaaksot. Kimmeridge-kerrostuma, joka on tyypillisesti merkelisavea ja kalkkijuonteita, tarjoaa parhaimmat viininviljelymaat. Ne muodostuvat savi- ja kalkkipitoisesta, väriltään harmaasta kolluviaalimaasta, joka peittää rinteet ja johon sisältyy monenlaisia pieniä kiviä, jotka lämmittävät maaperää. Tarkkaan rajatuille viljelylohkoille istutetut viiniköynnökset sijaitsevat jyrkimmillä, korkeimmalla sijaitsevilla ja aurinkoisimmilla itä- ja etelärinteillä. Alueen pohjoisen sijainnin vuoksi ilmasto on melko viileä, mutta viiniviljelmien ympyrämäinen muodostelma syvällä laaksoissa saa osaltaan aikaan erittäin suotuisan mikroilmaston.

Kuvaus yhteyden kannalta merkityksellisistä inhimillisistä tekijöistä

Les Riceys’n viinitarha on todistettavasti peräisin 700-luvulta, sillä olemassa olevat asiakirjat osoittavat kunnan alueella kasvaneen tuolloin viiniä. 1700-luvun alusta lähtien Les Riceys’n viineillä käytiin merkittävästi kauppaa Alankomaiden, Belgian, Pariisin alueen ja Pohjois-Ranskan kanssa, mikä käy ilmi Champagnen maakunnan sopimustoimistojen lähetystilastoista. Vuonna 1875 viinitarha oli hyvin menestyvä. Lähes 35 tukkukauppiasta kävi kauppaa Les Riceys’n viineillä. Tätä menestystä heikensivät viinikirvaepidemia sekä maaseudun työvoimaa vienyt tekstiiliteollisuuden nousukausi. Viinitarha elpyi osittain sen ansiosta, että Aube liitettiin Champagnen viinialueeseen vuonna 1927, mutta elvyttäminen oli työlästä. Harvat jäljelle jääneet toimijat saivat palkinnon sitkeydestään, kun ”Rosé des Riceys” -viinille myönnettiin 8. joulukuuta 1947 tarkistettu alkuperänimitys (Appellation d’origine contrôlée, AOC). Lukuisien nuorten viininviljelijöiden asetuttua alueelle 1960-luvun kuluessa viininviljely pääsi uuteen vauhtiin ja viinintuotanto alkoi uudelleen. AOC Rosé des Riceys -viinin tuottajajärjestö perustettiin 26. syyskuuta 1968.

Tietoja tuotteen laadusta ja ominaispiirteistä

”Rosé des Riceys” on kuohumaton viini, jonka vuosikerta on aina merkittävä. Viinin heleä, syvä väri vaihtelee vaaleasta lohenpunaisesta värimataran (garance) punaiseen. Viinissä on kevyt ja hienostunut, pitkään viipyvä maku. Nuoressa viinissä voi aistia punaisten marjojen aromin. Usean vuoden säilytyksen jälkeen siihen kehittyy monisyinen bukee, jota luonnehditaan vuosikerrasta riippuen usein kuivien hedelmien ja mausteiden ja joskus säilöttyjen hedelmien aromeilla. Tälle viinille on yleisesti ominaista hienostuneisuus, tasapainoinen maku ja harmonia.

Syy- ja seuraussuhteet

Kivipitoinen maaperä edullisimmin sijaitsevilla etelän- ja idänpuoleisilla, jyrkimmillä rinteillä tekee optimaalisen valoisuuden ja maaperän lämpiämisen ansiosta mahdolliseksi kasvukauden varhaisen käynnistymisen keväällä, vauhdittaa fotosynteesiä ja takaa marjojen kypsymisen. Ylhäällä sijaitsevat viininviljelyrinteet eivät joudu kosketuksiin laaksojen pohjilla seisovan kylmän ilman kanssa, ja rinteiden yläosat peittävät metsät sekä alueella siellä täällä olevat lukuisat metsäsaarekkeet antavat kaivattua suojaa tasangoilta tulevia kylmiä ilmamassoja vastaan. Viininviljelyrinteiden kaltevuus takaa optimaalisen luonnollisen vedenpoiston, jota edesauttavat myös Kimmeridge-kauden kalkkikivessä olevat halkeamat. Kalkkijuonteiden välissä olevat savikerrokset toimivat tarpeellisena vesivarastona kesällä, lähinnä kuumina ja kuivina vuosina. Kesän korkeat lämpötilat yhdessä Kimmeridge-kivistä heijastuvista auringonsäteistä vapautuvan lämmön kanssa antavat viinille sen luonteenomaiset säilöttyjen hedelmien ja mausteiden vivahteet, jotka se saa kypsyessään. Jo 1800-luvulla Jules Guyot piti rypälelajiketta Pinot noir N Les Riceys’n viinin valmistukseen parhaiten sopivana lajikkeena. Rypälesato on tuotava sammioon kokonaisena, jotta Pinot noir N -rypälelajikkeen aromit pääsevät parhaiten oikeuksiinsa ja että ne kehittyvät optimaalisesti käymisprosessin aikana. Viininvalmistaja määrittää tarkasti käymiseen tarvittavan ajan asiantuntemuksensa ja kokemuksensa pohjalta. V. Rendu toteaa, että ”Les Riceys’ssä valmistetaan ensimmäiset sammiolliset huolella. Pitkää käymistä vältetään, jotta Les Riceys’n viinissä säilyy sille ominainen hienostunut ja rehti maku”.

9. Olennaiset lisäedellytykset (pakkaaminen, merkinnät, muut vaatimukset)

Vuosikerran mainitseminen

Oikeudellinen kehys:

Kansallinen lainsäädäntö

Lisäedellytyksen tyyppi:

Merkintöihin liittyvät täydentävät säännökset

Edellytyksen kuvaus:

Viineihin on pakollisesti merkittävä vuosikerta.

Täydentävät nimitykset

Oikeudellinen kehys:

Kansallinen lainsäädäntö

Lisäedellytyksen tyyppi:

Merkintöihin liittyvät täydentävät säännökset

Edellytyksen kuvaus:

Tarkistetun alkuperänimityksen saaneiden viinien merkinnöissä voidaan täsmentää pienemmän maantieteellisen yksikön nimi seuraavin edellytyksin:

— kyseessä on kiinteistörekisteriin kirjattu paikannimi;

— paikannimi mainitaan sadonkorjuuilmoituksessa.

Paikannimen merkitseminen on sallittua vain silloin, jos kaikki viinien valmistukseen käytetyt viinirypäleet ovat peräisin asianomaisesta paikasta.

Linkki eritelmään

https://info.agriculture.gouv.fr/gedei/site/bo-agri/document_administratif-0e6797aa-7711-4406-975b-1ca510a31f66

(1) EUVL L 9, 11.1.2019, s. 2.